Sklep U 1674/94-2
Datum: 1994-12-08T01:00:00.000+01:00
ecli: ECLI:SI:VSRS:1994:U.1674.94.2
sodisce: Vrhovno sodišče
oddelek: Upravni oddelek
podrocje: SOCIALNO VARSTVO
institut: denarna pomoč - varstveni dodatek k invalidski pokojnini - stvarna pristojnost

## Jedro

Sodno varstvo o pravici do varstvenega dodatka k pokojnini kot socialno varstveni zadevi je po zakonu o delovnih in socialnih sodiščih zagotovljeno pred socialnim sodiščem in ne v upravnem sporu.

## Izrek

1. Vrhovno sodišče Republike Slovenije se izreče za stvarno nepristojno. 2. Zadeva se odstopi v reševanje Delovnemu in socialnemu sodišču v Ljubljani.

## Obrazložitev

Z izpodbijano odločbo je tožena stranka zavrnila tožnikovo pritožbo zoper odločbo območne enote z dne 2.6.1994 ter v pravnem pouku pravilno navedla, da zavarovanec kot tožnik zoper izpodbijano drugostopno odločbo lahko uveljavlja sodno varstvo pred Delovnim in socialnim sodiščem v Ljubljani.

Po določbi prvega odstavka 260. člena Zakona o pokojninskem in invalidskem zavarovanju (Uradni list RS, št. 12/92 in 5/94 - ZPIZ) je zoper drugostopno odločbo zagotovljeno sodno varstvo. Po določbi 157. člena Ustave Republike Slovenije (Uradni list RS, št. 33/91-I) o zakonitosti dokončnih posamičnih aktov, s katerimi državni organi, organi lokalnih skupnosti in nosilci javnih pooblastil odločajo o pravicah ali o obveznostih in pravnih koristih posameznikov in organizacij, odloča v upravnem sporu pristojno sodišče, če za določeno zadevo ni z zakonom predvideno drugo sodno varstvo. V sporni zadevi je predvideno drugo sodno varstvo pred drugim sodiščem in sicer pred Delovnim in socialnim sodiščem v Ljubljani, kar je določeno v določbah prve alinee prve točke prvega odstavka 5. člena in 3. točke prvega odstavka 7. člena Zakona o delovnih in socialnih sodiščih (Uradni list RS, št. 19/94 - ZDSS), kjer je predpisano, da je socialno sodišče pristojno odločati tudi o sporih socialne varnosti na področju pokojninskega in invalidskega zavarovanja - v sporih o pravici do in iz pokojninskega in invalidskega zavarovanja, saj po določbi šeste alinee 3. člena Zakona o pokojninskem in invalidskem zavarovanju sodi pravica do varstvenega dodatka k pokojnini med pravice iz pokojninskega in invalidskega zavarovanja. Ker je s tem sodno varstvo zagotovljeno izven upravnega spora, upravni spor ni mogoč po določbi prvega odstavka 9. člena Zakona o upravnih sporih (Uradni list SFRJ, št. 4/77, popravek 60/77, v nadaljevanju ZUS), je sodišče odločilo, kot izhaja iz izreka na podlagi prvega odstavka 16. člena, prvega odstavka 17. člena in prvega odstavka 21. člena Zakona o pravdnem postopku (Uradni list SFRJ, št. 4/77, 36/80, 69/82, 58/84, 74/87, 57/89, 20/90 in 27/90) v zvezi s 60. členom ZUS, ki se uporabljata kot republiška predpisa na podlagi prvega odstavka 4. člena Ustavnega zakona za izvedbo Temeljne ustavne listine o samostojnosti in neodvisnosti Republike Slovenije (Uradni list RS, št. 1/91-I in 45/I/94).